AIŠKINAMASIS RAŠTAS

DĖL LIETUVOS RESPUBLIKOS SVEIKATOS PRIEŽIŪROS ĮSTAIGŲ ĮSTATYMO NR. I-1367 15 STRAIPSNIO PAKEITIMO ĮSTATYMO PROJEKTO


.	Įstatymo projekto rengimą paskatinusios priežastys, parengto projekto tikslai ir uždaviniai

Lietuvos Respublikos sveikatos priežiūros įstaigų  įstatymo Nr. I-1367 15 straipsnio pakeitimo įstatymo projektas (toliau – Įstatymo projektas) parengtas, siekiant suvienodinti sąlygas LNSS valstybės ir savivaldybių biudžetinių ir viešųjų įstaigų vadovų su kitomis įstaigomis (kultūros, švietimo ir kt.), kai vadovas penkių metų kadencijai, įstaigos savininko teises ir pareigas įgyvendinančios institucijos sprendimu gali būti skiriamas be konkurso antrai penkių metų kadencijai. 

Šiuo metu Lietuvos Respublikos sveikatos priežiūros įstaigų įstatyme numatyta galimybė, kuri leidžia tos pačios LNSS (Lietuvos nacionalinė sveikatos sistema) valstybės ar savivaldybės biudžetinės ar viešosios įstaigos vadovu tas pats asmuo gali būti skiriamas ne daugiau kaip dvi kadencijas iš eilės ir ne anksčiau kaip po penkerių metų nuo paskutinės kadencijos pabaigos, jeigu paskutinė kadencija buvo iš eilės antra. Įstatymo projektu siekiama pakeisti, jog pasibaigus LNSS valstybės ar savivaldybės biudžetinės ar viešosios įstaigos vadovo penkių metų kadencijai, įstaigos savininko teises įgyvendinančios  institucijos sprendimu būtų galima skirti be konkurso antrajai penkerių metų kadencijai, jeigu jo vadovaujama įstaiga kiekvienais kadencijos metais pasiekė tiems metams Lietuvos Respublikos sveikatos apsaugos ministro ar savivaldybės mero patvirtintus veiklos rezultatų vertinimo rodiklius ir jų siektinas reikšmes ir jis sutinka eiti pareigas. Savininko teises ir pareigas įgyvendinanti institucija arba visuotinis dalininkų susirinkimas  dėl įstaigos vadovo skyrimo antrai penkių metų kadencijai turi būti priimtas likus ne mažiau kaip šešiems mėnesiams iki šio vadovo kadencijos pabaigos. 

Viešųjų įstaigų įstatymo 20 straipsnio 4 dalyje yra numatoma, kad Viešosios įstaigos vadovas visuotinio dalininkų susirinkimo arba kolegialaus valdymo organo sprendimu antrai kadencijai gali būti skiriamas be konkurso, jeigu pirmosios kadencijos laikotarpiu viešoji įstaiga pasiekė visus jai nustatytus veiklos tikslus ir jeigu kiti viešųjų įstaigų vadovų skyrimą reglamentuojantys įstatymai nenustato kitaip. Akivaizdu, kad įstatymo punktai nesuderinami ir todėl reikalingas Sveikatos priežiūros įstatymo 15 straipsnio 1 punkto papildymas. Įvertinus sveikatos sistemos dabartinę situaciją, akivaizdu, kad vadovaujant reikia daug įdirbio, kol pradedami ir įgyvendinami didesni pokyčiai. Taip pat kyla reali grėsmė, kad geras vadovas baigęs kadenciją antrą kartą, nedalyvaus konkurse. Tai galima būtų traktuoti kaip nepozityvų, apsunkinantį kolektyvo darbą sveikatos srityje.
Atsižvelgiant į aukščiau išdėstytas aplinkybes, šio Projekto tikslas yra suvienodinti sąlygas viešųjų ir biudžetinių įstaigų vadovams dėl galimybės pratęsti kadenciją. 



.	Įstatymo projekto iniciatoriai (institucija, asmenys ar piliečių įgalioti atstovai) ir rengėjai

Seimo narė Jurgita Šukevičienė.



.	Kaip šiuo metu yra reguliuojami įstatymo projekte aptarti teisiniai santykiai

Pagal Įstatymo 15 straipsnį yra numatyta, jog LNSS valstybės ir savivaldybių biudžetinių ir viešųjų įstaigų vadovai į darbą priimami viešo konkurso būdu. Vadovai į darbą priimami penkerių metų kadencijai, be galimybės pratęsti kadenciją be konkurso, kaip tai galima kultūros, švietimo ar kitų įstaigų vadovams. 





. Kokios siūlomos naujos teisinio reguliavimo nuostatos ir kokių teigiamų rezultatų laukiama

Projekte siūloma pasibaigus LNSS  valstybinės ar savivaldybių biudžetinių ir viešųjų įstaigų vadovo pirmajai penkerių metų kadencijai, jis skiriamas be konkurso antrajai penkerių metų kadencijai, jeigu jo vadovaujama įstaiga kiekvienais kadencijos metais pasiekė tiems metams Sveikatos apsaugos ministro ar mero patvirtintus veiklos rezultatų vertinimo rodiklius ir jų siektinas reikšmes ir jis sutinka eiti pareigas. Sprendimas dėl įstaigos vadovo skyrimo antrai penkių metų kadencijai turi būti priimtas likus ne mažiau kaip šešiems mėnesiams iki šio vadovo kadencijos pabaigos. 

Gerai dirbantys įstaigų vadovai galės nuosekliai siekti užsibrėžtų tikslų, nes didžioji dalis jų yra ilgalaikio pobūdžio.

Įvertinus sveikatos sistemos dabartinę situaciją, akivaizdu, kad vadovaujant reikia daug įdirbio, kol pradedami ir įgyvendinami didesni pokyčiai. Taip pat kyla reali grėsmė, kad geras vadovas baigęs kadenciją antrą kartą nedalyvaus konkurse. Tai galima būtų traktuoti kaip nepozityvų, apsunkinantį kolektyvo darbą sveikatos srityje. 



.	Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta

Neigiamos priimto įstatymo pasekmės nenumatomos.



.	Kokią įtaką priimtas įstatymas turės kriminogeninei situacijai, korupcijai

Įstatymo priėmimas kriminogeninei situacijai ir korupcijai įtakos neturės.



.	Kaip įstatymo įgyvendinimas atsilieps verslo sąlygoms ir jo plėtrai

Projekto įgyvendinimas neturės neigiamos įtakos verslui ir jo plėtrai. 



.	Ar įstatymo projektas neprieštarauja strateginio lygmens planavimo dokumentams

Įstatymo strateginio lygmens planavimo dokumentams neprieštarauja.



.	Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios

Priėmus įstatymą, galima pakeisti, patikslinti Lietuvos Respublikos sveikatos apsaugos ministro įsakymu 2024 m. kovo 5 d. Nr. V-280 patvirtintą Lietuvos nacionalinės sveikatos sistemos viešųjų įstaigų vadovų ir jų pavaduotojų mėnesinio darbo užmokesčio kintamosios dalies dydžio nustatymo tvarkos aprašą prie surinktų vertinimo balų pridedant vertinimus: labai gerai, gerai, patenkinamai, nepatenkinamai. 









.	Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka

Įstatymo projektas parengtas laikantis Lietuvos Respublikos valstybinės kalbos ir Lietuvos Respublikos teisėkūros pagrindų įstatymo reikalavimų. 



.	Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus

Įstatymo projektas neprieštarauja Žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams.



.	 Jeigu įstatymui įgyvendinti reikia įgyvendinamųjų teisės aktų, – kas ir kada juos turėtų priimti

Įstatymui įgyvendinti nereikia priimti papildomų įgyvendinamųjų teisės aktų.



.	Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)

Įstatymui įgyvendinti papildomų biudžeto lėšų nereikės.



.	 Įstatymo projekto rengimo metu gauti specialistų vertinimai ir išvados

Vertinimų ir išvadų negauta. 



.	Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis

Nėra.



.	Kiti, iniciatorių nuomone, reikalingi pagrindimai ir paaiškinimai

Nėra.


